కె. అన్నామలై

అన్నామలై కుప్పుసామి (Aṇṇāmalai kuppusāmy) భారతదేశానికి చెందిన రాజకీయ నాయకుడు, కర్ణాటక కేడర్ కు చెందిన మాజీ ఐపిఎస్ అధికారి. ఆయనను 8 జూలై 2021న జాతీయ అధ్యక్షుడు జె.పి.నడ్డా తమిళనాడు బీజేపీ అధ్యక్షుడిగా నియమించాడు.

 జననం, విద్యాభాస్యం 
అన్నామలై కుప్పుసామి 1984 జూన్ 4న తమిళనాడు రాష్ట్రం, కరూర్ జిల్లా,  చిన్నతరపురం,తొట్టంపట్టి గ్రామంలో గుప్పుసామి గౌండర్, పరమేశ్వరి దంపతులకు జన్మించాడు. ఆయన కరూర్, నామక్కల్ జిల్లాలో పాఠశాల విద్యను, కాలేజ్ ఆఫ్ టెక్నాలజీ నుండి మెకానికల్ ఇంజినీరింగ్‌లో బ్యాచిలర్ డిగ్రీని ఆ తరువాత లక్నోలోని ఇండియన్ ఇన్‌స్టిట్యూట్ ఆఫ్ మేనేజ్‌మెంట్‌లో బిజినెస్ అడ్మినిస్ట్రేషన్‌లో మాస్టర్స్ పూర్తి చేశాడు. 

అన్నామలై యూనియన్ సివిల్ సర్వీస్ కమిషన్ నిర్వహించిన ఇండియన్ సివిల్ సర్వీసెస్ పరీక్షలో 2011 సంవత్సరంలో ఐపీఎస్ కి సెలక్ట్ అయ్యి కర్ణాటక కేడర్‌కు కేటాయించబడడు.

 వృత్తి జీవితం 
అన్నామలై కర్ణాటక రాష్ట్రంలో చిక్కమగళూరు, ఉడిపి జిల్లాల పోలీసు సూపరింటెండెంట్‌గా,  బెంగళూరు (దక్షిణం)లో డిప్యూటీ పోలీస్ కమిషనర్‌గా పని చేసి సెప్టెంబరు 2019లో స్వచ్ఛంద పదవీ విరమణ (వీఆర్‌ఎస్‌) తీసుకున్నాడు. పోలీస్ ఫోర్స్‌లో పనిచేసిన సమయంలో తన పని తీరు కారణంగా ఆయనను 'సింగం అన్న' అని పిలిచేవారు.

 రాజకీయ జీవితం 
అన్నామలై 2020 ఆగష్టు 25న న్యూఢిల్లీలోని పార్టీ జాతీయ ప్రధాన కార్యాలయంలో  బీజేపీ జాతీయ ప్రధాన కార్యదర్శి పి మురళీధర్ రావు, తమిళనాడు బీజేపీ రాష్ట్ర అధ్యక్షుడు ఎల్.మురుగన్ సమక్షంలో బీజేపీలో చేరి, ఒక సంవత్సరం తర్వాత 8 జూలై 2021న 37 ఏళ్ల వయస్సులో బీజేపీ రాష్ట్ర అధ్యక్షుడిగా నియమితులయ్యాడు. ఆయన 2021 అసెంబ్లీ ఎన్నికల్లో అరవకురిచ్చి నుంచి పోటీ చేసి తన సమీప డీఎంకే అభ్యర్థి ఆర్. ఎలాంగో చేతిలో 24,816 ఓట్ల తేడాతో ఓడిపోయాడు. 

కె అన్నామలై  2024 లోక్‌సభ ఎన్నికల్లో కోయంబత్తూరు నుండి బీజేపీ అభ్యర్థిగా పోటీ చేసి తన సమీప ప్రత్యర్థి డిఎంకె అభ్యర్థి గణపతి పి. రాజ్ కుమార్ చేతిలో 118068 ఓట్ల తేడాతో ఓడిపోయాడు.

మూలాలు

వర్గం:భారతీయ జనతా పార్టీ రాజకీయ నాయకులు
వర్గం:1984 జననాలు
వర్గం:తమిళనాడు వ్యక్తులు
వర్గం:తమిళనాడు రాజకీయ నాయకులు